“เวิลด์แบงก์” หั่นคาดการณ์เศรษฐกิจจีนปี 62 เหลือโต 6.2% เซ่นสงครามการค้า
"เวิลด์แบงก์" หั่นคาดการณ์เศรษฐกิจจีนปี 62 เหลือโต 6.2% เซ่นสงครามการค้า
20 ธ.ค. 2561

ธนาคารโลก หรือเวิลด์แบงก์ ปรับลดคาดการณ์การขยายตัวทางเศรษฐกิจของจีนในปี 2562 สู่ระดับ 6.2% จากที่เคยคาดการณ์ไว้ก่อนหน้าที่ 6.5% โดยระบุถึงผลกระทบที่เพิ่มขึ้นจากข้อพิพาทการค้าระหว่างสหรัฐและจีน
โดยรายงานของเวิลด์แบงก์ระบุว่า ความท้าทายของนโยบายเศรษฐกิจจีนในอนาคตก็คือ การจัดการกับแรงต้านทางการค้า และจีนจะต้องจำกัดความเสี่ยงทางการเงินไปพร้อมๆกัน ทั้งนี้มองว่าเศรษฐกิจจีนยังต้องอาศัยแรงขับเคลื่อนจากภาคการบริโภคต่อไป เนื่องจากการลงทุนได้รับผลกระทบจากความอ่อนแอของการปล่อยสินเชื่อ และอุปสงค์ทั่วโลกที่ชะลอตัวลง อีกทั้งการเรียกเก็บภาษีนำเข้าเพิ่มขึ้นของสหรัฐยังส่งผลกระทบรุนแรงต่อการส่งออกของจีน
“เพื่อเป็นการกระตุ้นเศรษฐกิจ จีนต้องดำเนินนโยบายการเงินที่มุ่งเน้นไปที่การบริโภคภาคครัวเรือน มากกว่าการสร้างโครงสร้างพื้นฐานสาธารณะ และอาจต้องลดภาษีนิติบุคคลลงอีก ในขณะกำลังเดินหน้าเจรจาการค้ากับสหรัฐนั้น จีนก็ควรต้องเพิ่มความพยายามในการจัดการกับปัญหาที่เป็นความวิตกกังวลของประเทศคู่ค้า ทั้งในเรื่องของการปกป้องทรัพย์สินทางปัญญาและการโอนถ่ายเทคโนโลยี” เวิลด์แบงก์ กล่าว
 
 